videreuddannelse — Det sker — Fremtidens Maritime Håndværker\nHar du nogensinde tænkt over, hvad en energiteknolog egentlig er? Så er det lige NU, at du skal læse videre – også selvom en af dine venner prøver at vise dig en fed YouTube video.\nOkay, men hvad er det så?\nFørst og fremmest vil du som energiteknolog kunne kalde dig projektleder, energikoordinator eller energichef (fedt), du kommer til at analysere energiproblemer i industriprocesser, hvorefter du skal rådgive om løsningsmuligheder, og så du kan endda arbejde som energiteknolog i den maritime industri (virkelig fedt).\nFordi du vil få en stilling som projektleder eller energichef kræver det, at du kan arbejde selvstændigt, og at du har et rigtig godt overblik. Du skal nemlig sørge for at de løsninger, du rådgiver om, bliver udført – og at de bliver udført korrekt.\nSkal du gøre Det Blå Danmark grønnere?\nNogen gange kan det være en smule svært, at få en ide om, hvad man egentlig laver, når man er færdiguddannet. For hvad det betyder det egentlig, at man skal analysere energiproblemer og komme frem til løsninger?\nEn af mulighederne er, at du kan blive ansat i en produktionsvirksomhed, hvor du skal sørge for igangsætte nogle aktiviteter, så virksomheden og procesudstyret har det lavest mulige tab af energi. Du er derfor med til at sørge for effektivitet i virksomheden.\nEt andet eksempel er, at du kan arbejde offshore og være ansat i oliebranchen i Danmark. Her kan du komme til at indgå i et team, som har ansvaret for boreplatformens grønne profil.\nEt rigtig godt eksempel på, hvad du kan lave under uddannelsen kommer fra KEA. Her har et hold energiteknologstuderende haft til opgave at ændre et skib fra at være meget forurenende til at sejle på energi. Læs mere om det her:\nDet lyder jo fedt! Men hvordan bliver jeg energiteknolog?\nEnergiteknologuddannelsen er en 2 årig akademiuddannelse, også kaldet en efteruddannelse. For at kunne videreuddanne dig til energiteknolog, kræver det dog, at du allerede har en relevant erhvervsuddannelse. Det kan eksempelvis være som smed, elektriker eller automatiktekniker.\nPå uddannelsen kommer du til at have mange forskellige fag; energiøkonomiske og miljømæssige vurderingsmetoder, innovation, projektledelse, vindmølleteknik og andre nye energiformer. Du får derfor viden om effektivisering af klimaanlæg, solcelleanlæg og vindmøller.\nSelvom energiteknologuddannelsen er en efteruddannelse, kan du stadig videreuddanne dig efterfølgende. Eksempelvis kan du tage en Pba. I innovation og entrepreneurship. Uddannelsen kan tages på KEA.\nTagged: energiteknolog, erhvervsuddannelse, videreuddannelse, Maritim industri\nTo uddannelser på én og samme tid. Selvom det måske lyder umuligt, kan det faktisk lade sig gøre. Med en EUX uddannelse kan du tage en erhvervsuddannelse, samtidig med at du tager fag på gymnasieniveau. Derfor kommer du ud med to uddannelser – og dobbelt så mange muligheder. Uddannelsen kræver ambitiøse studerende – men hvis det er noget for dig, er det det hele værd!\nBliv faglært og student på samme tid!\nPå en EUX uddannelse har du fag, der er relevante for din erhvervsuddannelse, samt fag der svarer til, at du tager en gymnasialuddannelse på to år. Derudover kommer du også i praktik. Uddannelsen er opbygget på en spændende måde, hvor du skifter mellem det boglige og det praktiske.\nPå den tekniske EUX uddannelse veksler du mellem 6 måneder på skolen og 6 måneder i praktik. Derfor kommer du godt i gang med det faglige, når du er på skolen, men får også noget afveksling og erfaring, når du er i praktik.\nDet er en uddannelse for dig, der både er faglig og kan lide at bruge hænderne. Uddannelsen er god, hvis du gerne vil være faglært, men også godt kunne tænke dig at have gode muligheder for at læse videre - enten nu eller senere.\nHvis du starter din EUX uddannelse og allerede har en praktikplads hos en virksomhed, kommer du til at få elevløn under hele din uddannelse. Dog er der ingen grund til fortvivlelse, hvis du ikke har. Er du over 18 år, kan du blot søge om at få SU. (link om løn)\nAlt efter hvilken EUX uddannelse du finder interessant, er der forskel på, hvor lang tid din uddannelse vil tage. En EUX industritekniker tager eksempelvis 4,5 år. Herefter vil du stå med et hav af gode muligheder for karriere og videreuddannelse.\nMed en EUX-industriteknikeruddannelse kan du næsten være helt sikker på at finde et job, da der er stor efterspørgsel på industriteknikere. Hvis du har lyst til at læse videre, kan du også gøre det. Både på baggrund af din studentereksamen og med dit svendebrev, da der er masser af muligheder for videreuddannelse efter endt erhvervsuddannelse.\nDu kan læse meget mere om EUX her og her.\nTagged: erhvervsuddannelse, eux, videreuddannelse\nErhvervsuddannelserne lider under et dårligt image. Alt for få søger ind på en erhvervsuddannelse, da mange tror, at erhvervsuddannelser er et slutpunkt, hvor man ikke kan komme videre efter færdiggjort uddannelse. Heldigvis er der masser af muligheder. Desværre er der stor påvirkning fra forældre, der ikke er klar over, hvor mange gode muligheder erhvervsuddannelserne egentlig har.\nVidereuddannelse som faglært\nAt erhvervsuddannelserne er et slutpunkt, er heldigvis ikke sandheden. Der findes mange muligheder for videreuddannelse, når man først har færdiggjort sin erhvervsuddannelse. Med en erhvervsuddannelse som smed, kan man eksempelvis videreuddanne sig til energiteknolog eller produktionsteknolog for blot at nævne nogle. Desuden tilbyder KEA også flere efteruddannelser.\nEn anden mulighed er at tage en EUX uddannelse. Med en EUX uddannelse får man både en håndværksmæssiguddannelse, samtidig med at man kommer ud med en studentereksamen. Derfor kan man både videreuddanne sig inden for sit håndværksmæssige fag, eller man kan tage en videregående uddannelse. Både Københavns Tekniske Skole og Technical Education Copenhagen tilbyder erhvervsuddannelser som EUX.\nErhvervsuddannelse giver gode jobmuligheder\nDe mange fordomme om erhvervsuddannelserne påvirker også antallet af elever, der søger ind på uddannelserne. Derfor er der i dag en meget stor efterspørgsel på erhvervsuddannede. En undersøgelse udarbejdet af Dansk Industri viser, at der er stærkt brug for et meroptag på erhvervsuddannelserne. Uddannelserne smed og industritekniker har eksempelvis brug for, at der optages 130 procent flere elever om året, end der gør i øjeblikket.\nBehovet for meroptaget kommer også på grund af manglen på faglærte. Fordi at efterspørgslen på faglærte er så stor, er der derfor også en meget lav ledighed blandt mange erhvervsuddannelser. Blandt andet ses det efter en undersøgelse af Dansk Metal, at industritekniker ligger på en 1. plads over uddannelser, der efterfølgende giver jobs. Der er altså rigtig gode muligheder for at komme ud og få et job, når uddannelsen er færdig.\nTagged: erhvervsuddannelse, videreuddannelse, eux\nMaskinmesteruddannelsen er begyndt at få langt højere interesse. Årsagerne til dette er blandt andet lav arbejdsløshed samt mulighed for en høj løn. Derudover er det en spændende uddannelse, der både kombinerer viden og praktisk erfaring.\nStor efterspørgsel på maskinmestre\nI januar 2014 havde maskinmesteruddannelsen en rekordhøj ansøgning på vinteroptaget på Maskinmesterskolen i København. Flere er begyndt at få øje på uddannelsen, som også har mange gode fordele. Ledigheden er lav og fremtidsmulighederne er mange – blandt andet kan du opleve verden. Trods den høje interesse for uddannelsen, er der dog stadig en stor efterspørgsel på maskinmestre i erhvervslivet.\nEn af de mange fordele er, at man som maskinmester tjener en god løn. Uddannelsen er, hvad man kalder en mellemlang videregående uddannelse eller en professionsbachelor. En undersøgelse fra 2013 viser at maskinmestre i gennemsnit tjener ca. 41.000 kr. i måneden. Arbejder man i stedet på skibe eller i offshore branchen er lønnen en del højere. Her tjener man ca. 68.000 kr. om måneden i bruttoløn, hvilket næsten er det samme som grundlønnen for en ledende overlæge.\nUddannelse med viden og praktisk erfaring\nUnder uddannelsen får du også mulighed for at få en masse spændende og alsidige fag. Maskinmesteruddannelsen har både tekniske fag, fag i ledelse mens du også får mulighed for at komme ud og få praktisk erfaring. Det giver dig muligheden for at prøve kræfter i en virksomhed. Her kan du arbejde til lands eller hos et af rederierne, så du får mulighed for at opleve, hvordan det er at arbejde ombord på et skib.\nDer er flere måder at begynde på maskinmesteruddannelsen. Du kan blandt andet begynde direkte efter folkeskolen. Desuden har du mulighed for at tage det som en videregående uddannelse efter industriteknikeruddannelsen på Københavns Tekniske Skole.\nLÆS OGSÅ: ”Fem hurtige om industriteknikeruddannelsen”.\nTagged: maskinmester, erhvervsuddannelse, videreuddannelse


Frigivelsen af den førstefødte… | Thy Whisky\nFrigivelsen af den førstefødte…andreas2018-05-23T08:33:10+00:00\nDer var feststemning i “æ redningshus”, da vores førstefødte skulle døbes, og whisky-bæltet for en enkelt lørdag eftermiddag rykkede til Klitmøller på den jyske nordvestkyst i Thy. Op imod et par hundrede mennesker var så “høflige” at møde frem for at smage på indholdet af de første flasker af vores nye Thy Whisky, Fad no1.\nDer var selvfølgelig smagsprøver til alle på de gyldne dråber – og også på en række andre Thy specialiteter. Og mange var kommet for at hente den flaske, som de på forhånd havde købt certifikat til, da whiskyen før tapning stadig trak smag af egetræ på det gamle sherryfad hjemme på lageret hos Nordisk Brænderi.\nVi var selvfølgelig meget spændte på ansigtsudtrykkene, da der blev nippet til de små glas. Men der var heldigvis flere, der lagde mimikken i bløde folder, end folk, der rynkede r..! Så der var rift om den nye whisky, og med et forsalg på 80 certifikater, er der nu under 200 flasker tilbage af de kun 336 flasker, som er tappet fra første fad.\nEn af de besøgende – frøhandleren fra Thisted, John Holst, som har stor passion for whisky og også sælger af dem – havde fået et certifikat af sit personale men måtte absolut købe yderligere en flaske. Det skal være usagt, om det var et udslag af eftermiddagens opløftede stemning, men i hvert fald så var han af den mening, at Thy Whisky, Fad no1 kunne gå hen og blive et samlerobjekt. Der er lavet meget få flasker – den smager rigtig godt – det er et sjovt produkt fra Thy med en god historie – og så kan vi jo nu påviseligt lave whisky heroppe i det nordvestjyske.\nVin og whisky kenderen, Jørgen la Cour-Harbo tog os alle med på en lille causerende rundrejse i whiskyens verden og gav premierebarnet et par go´e ord med på vejen. Og borgmester i Thisted, Lene Kjelgaard Jensen, beærede os med både besøg og tale, hvori hun spøgefuldt mente at “snapseruten” nu i stedet måske burde omdøbes til “spritruten” og at vores lille hobby-projekt “måske ville blive starten på et nyt eventyr”.\nEventyr eller ej. Sikkert er i hvert fald, at vi har fået blod – eller måske snarere whisky – på tanden, så der er allerede flere fade på vej. Og målet er, at hvert fad bliver en unik whisky med sin helt egen smag og historie. Men ting tager tid, så til alle jer, der ku´ li´ den førstefødte: ha´ en lille smule tålmodighed med os.\n← På egne ben i København…\n80 flasker solgt på forhånd… →